Predkladacia správa

Uznesenie vlády SR č. 250 z 24. marca 2004  k návrhu Štatútu Rady vlády SR pre regionálnu politiku a dohľad nad štrukturálnymi operáciami v bode B.2 ukladá podpredsedovi vlády pre európsku integráciu, ľudské práva a menšiny       v spolupráci s príslušnými ministrami vypracovať a na rokovanie vlády predložiť „Správu o pokroku pri využívaní prostriedkov ES“ v termínoch  do 28. februára a 15. augusta každý rok.

V priebehu júla a augusta 2005 bola spracovaná „Správa o implementácii a čerpaní predvstupových nástrojov, štrukturálnych fondov a Kohézneho fondu k 30. 6. 2005“. K materiálu bolo prijaté uznesenie vlády SR č. 614 zo 17. augusta 2005.

Predložená správa dopĺňa vyššie uvedenú správu o vecné ukazovatele, ktoré boli stanovené v rámci programových doplnkov. Pričom tam kde je to možné, informuje najmä v tabuľkovej prílohe o očakávaných a dosahovaných hodnotách. Správa taktiež u vybraných operačných programov dopĺňa informácie týkajúce sa finančných ukazovateľov na úrovni opatrení. Správa sa venuje len štrukturálnym fondom. V priebehu medzirezortného pripomienkového konania vznikla zo strany niektorých rezortov požiadavka zaradiť do správy aktualizovanú informáciu o čerpaní štrukturálnych fondov. Uvedená požiadavka je spracovaná v kapitole č.13, pričom údaje sú v prílohe č.3.

Materiál je spracovaný na základe podkladov  predložených jednotlivými  rezortmi. Časť týkajúca sa mapových podkladov k realizácii projektov štrukturálnych fondov je spracovaná na základe údajov z ITMS.

Vzhľadom na to, že je potrebné vyhnúť sa duplicitám a tiež posilniť komplexnosť správ o štrukturálnych fondoch, navrhuje sa zlúčenie „Správy o pokroku pri využívaní prostriedkov ES“ a „Správy o implementácii a čerpaní predvstupových nástrojov, štrukturálnych fondov a Kohézneho fondu“. 

Podľa návrhu uznesenia vlády SR bude spracúvaná jedna súhrnná správa pod názvom „Správa o implementácii a čerpaní predvstupových nástrojov, štrukturálnych fondov a Kohézneho fondu “. Prvá takáto správa bude spracovaná k 31. 12. 2005. 

Materiál bol prerokovaný na Rade vlády pre regionálnu politiku a dohľad nad štrukturálnymi operáciami.

Materiál nemá žiadny dopad na štátny rozpočet, zamestnanosť, ani životné prostredie.